हरमटारीले जित्यो गोर्खाली रनिङ कपको उपाधि
जिल्लाकै सर्वाधिक पुरस्कार राशीको मिस्टर-वी आठौँ गोर्खाली रनिङ कप फुटबल प्रतियोगिताको उपाधि आयोजक हरमटारी क्लबले जितेको छ ।
गोरखा — जिल्लाकै सर्वाधिक पुरस्कार राशीको मिस्टर-वी आठौँ गोर्खाली रनिङ कप फुटबल प्रतियोगिताको उपाधि आयोजक हरमटारी क्लबले जितेको छ ।शनिबार हरमटारी क्लब र चाइनिज धारा फेमिली बीच भएको फाइनल खेलमा २–० गोल अन्तरले हरमटारी क्लब विजयी बनेको हो । उपाधिसँगै उसले तीन लाख ३३ हजार तीन सय ३३ रुपैयाँ नगदसहित रनिङ कप, मेडल र प्रमाणपत्र पाएको छ । उपविजेता बनेको चाइनिजधाराले एक लाख ६६ हजार ६ सय ६६ रुपैयाँ पाएको छ । फागुन ६ गतेबाट सुरु भएको प्रतियोगितामा १४ टिमको सहभागिता रहेको थियो । प्रतियोगिताको सर्वोत्कृष्ट खेलाडी हरमटारी क्लबका नरेन्द्र चौधरी बने । उनले नगद २० हजार पुरस्कार पाएका छन् । प्रतियोगिताको विजेतालाई समन्वय समितिका प्रमुख मोहन बहादुर थापा, गोरखा नगरपालिकाका नगर प्रमुख कृष्ण राना लगायतले पुरस्कार बितरण गरेका थिए । २०७० सालबाट हरेक वर्ष हरमटारी क्लबले गोर्खाली कप फुटबल प्रतियोगिताको आयोजना गर्दै आएको छ । युवाहरुलाई खेलकुदप्रति आकर्षित गराई ब्यवसायिक खेलाडी तयार पार्न प्रतियोगिताले सघाउने अपेक्षा राखिएको छ । 